**Føderal straffesak mot Donald Trump (graderte dokumenter)** ble reist av en storjury 8. juni 2023. I tillegg til Trump ble også Waltin Nauta og Carlos De Oliveira tiltalt. Tiltalen omfattet 40 punkter relatert til påstått ulovlig behandling av graderte dokumenter etter at Trump gikk av som president. Trump erklærte seg ikke straffskyldig. Saken var den første der en føderal tiltale ble reist mot en tidligere amerikansk president.

Bakgrunn
--------

### Dokumenter bragt til Mar-a-lago

Da Trump forlot Det hvite hus tok han med seg flere esker med dokumenter til Mar-a-Lago. U.S. National Archives and Records Administration (NARA) prøvde å få disse dokumentene i retur til seg, med hjemmel i loven Presidential Records Act, og mottok 15 bokser i februar 2022. Senere informerte arkivmyndighetene justisdepartementet om at noe av materialet var gradert. Det kom senere frem at NARA fant 700 sider med graderte dokumenter, helt opp til nivået *Special access program materials*, som er blant de høyest graderte dokumenter i USAs regjering. I juni 2022 sendte justisdepartementet Trump en stevning fra en storjury med krav om utlevering av eventuelt restmateriale som var gradert. Et senere tvangsvedtak innebar at Mar-a-lago ble satt under overvåkning med kameraer.

### Ransaking

8. august 2022 ransaket FBI Trumps bolig i Florida. Ransakelsen resulterte i beslagleggelse av strengt hemmelig materiale. Det var mistanke om at materialet var bragt fra Det hvite hus i strid med regler for håndtering av graderte dokumenter og dessuten arkivmateriale. Ifølge *Washington Post* omhandlet dokumentene blant annet atomvåpen. *The New York Times* meldte at FBIs ransakelsesordre bygger på et mulig brudd på USAs spionasjelovgivning (Espionage Act). Av det beslaglagte materialet fantes elleve graderte dokumenter. Fem dokumenter gradert som strengt hemmelig (*top secret)*, hvorav ett var strengt hemmelig med særlig begrenset leserkrets (*top secret/CSI - sensitive compartmented information*). Tre dokumenter var gradert som hemmelig (*secret*) og tre var konfidensielle. Ett av dokumentene var merket «Frankrikes president».

12. august ble det offentliggjort at begrunnelsen for ransakelsen var begrunnet i mistanke om brudd på spionasjelovgivningen, hindring av offentlig myndighet (*obstruction of justice*) og ulovlig fjerning og ødeleggelse av offentlige arkiver.

### Trumps reaksjoner

På et møte i Nevada 8. oktober 2022 sa Trump at FBI ikke kunne ta det som var hans, og han anklagde George H.W. Bush for å ha «tatt millioner av dokumenter til en tidligere bowlingbane og kinarestaurant». Nasjonalarkivet lagret og gjennomgikk dokumenter i et sikkerhetsklarert lager, som tidligere ble brukt til bowling og kinarestaurant, før de eventuelt ble oversendt til president Bushs museum.

### Tiltale

Amerikanske media meldte 8. juni 2023 at Trump var blitt tiltalt for å ha behandlet hemmeligstemplede dokumenter på ulovlig vis ved å beholde dem med vitende og vilje da han forlot presidentembedet. Lovbruddene skal omfatte brudd på spionasjelovgivningen, falsk forklaring og en sammensvergelse for å hindre rettslige prosesser. Trump selv bekreftet tiltalebeslutningen på sin egen sosiale plattform *Truth Social,* hvor han bedyret sin uskyld. Det er første gang i historien at en amerikansk president er satt under føderal tiltale. Tiltaledokumentet ble kjent 9. juni 2023 etter at saken har vært etterforsket i 16 måneder. Ifølge tiltaledokumentet oppbevarte Trump sensitive dokumenter, inkludert om saker vedrørende rikets sikkerhet, på en tilfeldig og uansvarlig måte i forskjellige deler av Mar-a-Lago. Kasser med dokumenter var henslengt blant annet på et baderom, et kontor, et soverom og i en dansesal (ballroom) der han tok i mot gjester til forskjellige tilstelninger. *The Economist* beskriver dokument-saken som hans mest alvorlige juridiske problem så langt. Tiltalen mot Trump har 37 punkter etter føderal lov inkludert Espionage Act (spionloven) og kan medføre lang fengselsstraff. På grunn av Trumps politiske rolle utpekte justisministeren en uavhengig spesialetterforsker til å lede etterforskningen av Trump.

Referanser
----------

1. ↑  «These are the charges Trump was indicted on and what they mean». npr. 9. juni 2023. Besøkt 3. oktober 2023.
2. ↑  Cheney, Kyle. «Documents recovered at Mar-a-Lago were among government's most classified, letter shows». *POLITICO* **(engelsk)**. Besøkt 23. august 2022. «The National Archives found more than 700 pages of classified material — including "special access program materials," some of the most highly classified secrets in government — in 15 boxes recovered from Donald Trump’s Mar-a-Lago estate in January, according to correspondence between the National Archivist and his legal team.»
3. ↑  Zengerle, Patricia (22. februar 2022). «Trump took classified material from White House to Florida, National Archives says». *Reuters* **(engelsk)**. Besøkt 13. august 2022.
4. ↑  «An FBI raid on Donald Trump’s home ignites a political firestorm». *The Economist*. ISSN 0013-0613. Besøkt 10. august 2022.
5. ↑  Mangan, Dan (9. august 2022). «FBI seized about a dozen boxes in raid of Trump home in Florida, lawyer says». *CNBC* **(engelsk)**. Besøkt 10. august 2022. «Christina Bobb told NBC News a copy of the search warrant left at Mar-a-Lago in Palm Beach indicated agents are investigating possible violations of the Presidential Records Act and the laws about handling classified material.»
6. ↑  Dreisbach, Sofia. «Razzia in Mar-a-Lago: FBI beschlagnahmte in Trumps Wohnsitz „streng geheime" Dokumente». *Frankfurter Allgemeine Zeitung* **(tysk)**. ISSN 0174-4909. Besøkt 13. august 2022.
7. ↑  Carlsen, Helge (11. august 2022). «Avis: FBI lette etter dokumenter om atomvåpen hjemme hos Trump». *NRK*. Besøkt 12. august 2022.
8. ↑  Devlin Barrett og Josh Dawsey (12. august 2022). «Agents at Trump’s Mar-a-Lago seized 11 sets of classified documents, court filing shows» **(engelsk)**. *The Washington Post*. Besøkt 13. august 2022.
9. ↑  Maggie Haberman, Glenn Thrush og Charlie Savage (12. august 2022). «Files Seized From Trump Are Part of Espionage Act Inquiry» **(engelsk)**. *The New York Times*. Besøkt 13. august 2022.
10. 1 2  «FBI search warrant shows Trump under investigation for potential obstruction of justice, Espionage Act violations». *POLITICO* **(engelsk)**. Besøkt 13. august 2022.
11. ↑  CNN, Katelyn Polantz, Zachary Cohen, Sara Murray and Marshall Cohen. «FBI took 11 sets of classified material from Trump's Mar-a-Lago home while investigating possible Espionage Act violations». *CNN*. Besøkt 13. august 2022.
12. ↑  Editor, CSRC Content. «sensitive compartmented information (SCI) - Glossary | CSRC». *csrc.nist.gov* **(engelsk)**. Besøkt 13. august 2022.
13. ↑  «The story behind Trump’s claim that Bush senior stashed documents in a bowling alley». *The Independent* **(engelsk)**. 11. oktober 2022. Besøkt 11. oktober 2022.
14. ↑  «The story behind Trump’s claim that Bush senior stashed documents in a bowling alley». *The Independent* **(engelsk)**. 11. oktober 2022. Besøkt 11. oktober 2022.
15. ↑  Alan Feuer, Maggie Haberman, William K. Rashbaum og Ben Protess (8. juni 2023). «Trump Is Charged in Classified Documents Inquiry». *The New York Times* **(engelsk)**. Besøkt 8. juni 2023.
16. ↑  Tove Bjørgaas, Hilde Nilsson Ridola og Laila Ø. Bakken (8. juni 2023). «Donald Trump blir tiltalt i dokumentsaken». NRK. Besøkt 8. juni 2023.
17. ↑  «Donald Trump is in his most serious legal trouble yet». *The Economist*. ISSN 0013-0613. Besøkt 10. juni 2023.
18. ↑  Amy O'Kruk og Curt Merrill (28. juli 2023). «Donald Trump's criminal cases, in one place» **(engelsk)**. CNN. Besøkt 2. august 2023.
19. ↑  Zachary B. Wolf og Curt Merrill (1. august 2023). «Former President Donald Trump's third indictment, annotated» **(engelsk)**. CNN. Besøkt 2. august 2023.